
Yr Hen Fenyw Oedd yn Byw mewn Esgid


Trosolwg
Mae'r plant yn gwrando ar amrywiaeth o hwiangerddi traddodiadol ac yn eu hystyried cyn defnyddio 'Yr Hen Fenyw Oedd yn Byw mewn Esgid' i osod y llwyfan ar gyfer amrywiaeth o dasgau. Maen nhw’n ystyried sawl plentyn allai fod yn byw yn yr esgid ac yn gweithio allan sawl troed a phâr o draed allai fod y tu mewn i'r esgid. Yna mae'r plant yn cyflawni tasgau sy'n ymwneud â'r thema traed ac esgidiau. Maen nhw’n ystyried yr hyn y gall eu traed ei wneud ac yn ysgrifennu brawddegau gan ddilyn strwythur wedi'i fodelu. Mae'r plant yn dychmygu bod ganddyn nhw bâr o esgidiau hud ac yn ysgrifennu stori â dechrau, canol a diwedd clir o'r enw 'Fy esgidiau hud'. Maen nhw’n edrych ar olion traed, yn paru ac yn adnabod esgidiau ac argraffau ac yn rhoi cynnig ar wneud eu holion traed eu hunain. Mae'r plant yn creu darn o gelf ar y cyd gan ddefnyddio naill ai eu hesgidiau neu eu traed ac, yn olaf, yn ystyried sut mae eu traed nhw’n eu helpu i wneud ymarfer corff.
Yn ystod y dasg hon, gall y plant weithio mewn parau, ac weithiau'n unigol. Bydd rhai agweddau ar y dasg yn gofyn am weithio fel dosbarth cyfan hefyd. Oherwydd natur amrywiol y dasg, disgwylir iddi gymryd sawl sesiwn i'r plant ei chyflawni.
Ceir nifer o gwestiynau a awgrymwyd ar gyfer pob rhan o'r dasg a gellir eu gofyn i'r plant er mwyn ceisio meithrin eu dealltwriaeth a'u sgiliau ymresymu. Gellir defnyddio'r rhain naill ai'n uniongyrchol gan yr athro/athrawes neu gellir eu rhoi i grŵp neu bâr o blant er mwyn strwythuro eu meddyliau.
Cysylltiadau â'r cwricwlwm
Cyfnod Sylfaen: Fframwaith ar gyfer Dysgu Plant 3 i 7 oed yng Nghymru
Gwybodaeth a Dealltwriaeth o'r Byd
Sgiliau
· Archwilio ac arbrofi. 
· Meddwl am gwestiynau, gofyn y cwestiynau hynny a gwrando ar yr atebion. 
· Gwrando ar syniadau pobl eraill. 
· Nodi’r hyn y mae arnynt eisiau ei darganfod a nodi sut y mae gwneud hynny. 
· Meddwl am beth allai ddigwydd pe bai... 
· Meddwl am sut y byddant yn gwybod bod rhywbeth wedi gweithio. 
· Gwneud arsylwadau a mesuriadau a chadw cofnodion. 
· Llunio cymariaethau ac adnabod tebygrwydd a gwahaniaethau. 
· Gweld cysylltiadau rhwng achos ac effaith. 
· Meddwl yn greadigol a dychmygus. 
· Cyfleu arsylwadau a mesuriadau. 
· Adnabod patrymau syml yn eu casgliadau. 
· Disgrifio'r hyn y maent wedi’i ddarganfod a chynnig esboniadau syml. 
· Mynegi eu barn a'u teimladau eu hunain, a gwneud penderfyniadau gan ystyried safbwyntiau pobl eraill. 
· Defnyddio geiriau ac ymadroddion syml ar gyfer eu byd ac ymgyfarwyddo â’r geiriau hynny.  
· Myfyrio ynghylch eu gwaith eu hunain a gwaith pobl eraill, a gwerthuso’r gwaith hwnnw. 
Datblygiad Corfforol
Sgiliau: Personol
· Datblygu sgiliau cydsymud. 
· Datblygu sgiliau echddygol bras. 
· Datblygu sgiliau llawdriniol manwl. 
· Datblygu hyder. 
· Rheoli symudiadau'r corff. 
· Defnyddio ystod o symbyliadau ac offer mawr a bach.
Sgiliau: Chwarae anturus a chorfforol
· Datblygu dealltwriaeth o’r modd y mae eu cyrff yn symud. 
· Tyfu’n hyfedr yn y gweithredoedd sylfaenol sy’n ymwneud â theithio, gan gynnwys camu, neidio a glanio, trosglwyddo pwysau o'r traed i'r dwylo, cadw cydbwysedd, rholio, troi, dringo a swingio, a hynny ar y llawr ac wrth ddefnyddio ystod o offer a chyfarpar. 
· Deall, gwerthfawrogi a mwynhau'r gwahaniaethau rhwng rhedeg, cerdded, sgipio, neidio, dringo a hercian. 
· Deall rheolau ac elfennau gemau, a gallu chwarae gemau cydweithredol a chystadleuol syml. 
· Gallu cymhwyso gwybodaeth, e.e. symud i osgoi eraill a gwybod sut i ymosod ar darged a’i amddiffyn. 
Sgiliau: Iechyd, ffitrwydd  a diogelwch 
· Adnabod yr effeithiau a gaiff ymarfer corff ar eu cyrff wrth iddynt symud. 
· Disgrifio’r hyn sy'n digwydd i'w hanadl a sut y maent yn ymddangos ac yn teimlo ar ôl gwneud ymarfer corff. 
· Dechrau deall bod ymarfer corff rheolaidd yn gwella iechyd a ffitrwydd, a'i fod yn helpu rhannau'r corff i weithio'n dda.
Datblygiad Creadigol
Sgiliau: Celf, crefft a dylunio
· Archwilio amrywiaeth o dechnegau a deunyddiau ac arbrofi â hwy. 
· Gwneud dewisiadau wrth ddewis deunyddiau ac adnoddau. 
· Cymysgu, siapio, trefnu a chyfuno deunyddiau er mwyn creu eu delweddau a'u gwrthrychau eu hunain sy'n cyfleu ac yn mynegi eu syniadau, eu teimladau a'u hatgofion mewn modd creadigol. 
· Datblygu a defnyddio eu dealltwriaeth o liwiau, llinellau, tôn, gwead, patrwm, siâp a ffurf. 
Adnoddau a ddarperir gan yr athro/athrawes
· Hwiangerdd ‘Yr Hen Fenyw Oedd yn Byw mewn Esgid’. 
· Chwyddwydrau. 
· Amrywiaeth o esgidiau. 
· Ôl neu argraff esgid. 
· Tywod. 
· Pensiliau. 
· Dilewyr. 
· Craeonau. 
· Paent. 
· Offer a chyfarpar addysg gorfforol.

Beth i'w wneud
Cyn y dasg
Dewiswch amrywiaeth o hwiangerddi traddodiadol heblaw am 'Yr Hen Fenyw Oedd yn Byw mewn Esgid'. Darllenwch a thrafodwch ddetholiad o'r hwiangerddi gyda'r plant, mewn sesiwn darllen a rennir neu yn ystod amser stori er enghraifft. Anogwch y plant i ddarllen geiriau sy'n codi'n aml ac ymuno â'r hwiangerddi os oes modd. Gallen nhw hefyd chwarae rôl mewn perthynas â rhai o'r hwiangerddi.
Yn ystod y dasg
Atgoffwch y plant eu bod nhw wedi bod yn ymuno â hwiangerddi ac yn eu hailadrodd yn ddiweddar a'u bod nhw nawr yn mynd i edrych ar un arall. Eglurwch iddyn nhw eu bod nhw’n mynd i wrando ar hwiangerdd draddodiadol a'i hailadrodd ac y bydd hyn yn gosod y llwyfan ar gyfer rhai o'r tasgau y byddan nhw’n eu gwneud.
Darllenwch yr hwiangerdd draddodiadol 'Yr Hen Fenyw Oedd yn Byw mewn Esgid' i'r plant. Gwahoddwch nhw i dynnu llun o'r hyn sydd yn eu meddyliau pan fyddan nhw’n clywed yr hwiangerdd, e.e. gan ddefnyddio bwrdd gwyn bach. Dangoswch y lluniau a geir yn y llyfr i'r plant a gwahoddwch nhw i ofyn cwestiynau am yr hyn maen nhw’n ei weld. Yna gellir gwahodd y plant i rannu a thrafod eu lluniau a'u cymharu â'r hyn a geir yn y llyfr.
· Beth ydych chi'n ei hoffi/ddim yn ei hoffi am yr hwiangerdd? Pam? 
· Beth oeddech chi’n ei weld yn eich meddwl pan ddarllenais yr hwiangerdd i chi? 
· Beth ydych chi’n ei weld yn y llun yn y llyfr? 
· Sut mae'n wahanol i'ch llun chi? 
· A oes unrhyw beth yn debyg rhwng eich llun chi a'r hyn sydd yn y llyfr?
Darllenwch yr hwiangerdd eto ac anogwch y plant i ymuno ac ailadrodd yr hwiangerdd a'i chadw ar gof os yn bosibl. Ysgogwch y plant i feddwl am faint o blant a allai fod yn byw yn yr esgid a thrafod hynny. Anogwch nhw i weithio allan sawl troed a phâr o draed allai fod yn yr esgid. Trafodwch arwyddocâd ac ystyr y gair 'pâr' a gwahoddwch y plant i ystyried beth arall mae gennym ni bâr ohonyn nhw. Gallen nhw hefyd gael eu hannog i ystyried pryd arall rydym ni’n defnyddio'r gair 'pâr'.
· Faint o blant allai fod yn byw yn yr esgid? Pam eich bod chi’n credu hynny? 
· Sawl troed sydd yn yr esgid i gyd? Sut rydych chi’n gwybod hynny? 
· Beth yw ystyr y gair 'pâr'? Pam eich bod chi’n credu hynny? 
· Sawl pâr o draed sydd yn yr esgid? Sut gwnaethoch chi weithio hynny allan? 
· Beth arall mae gennym ni bâr ohonyn nhw? 
· Pryd arall rydym ni’n defnyddio'r gair 'pâr'?
Eglurwch i'r plant eu bod nhw’n mynd i gymryd rhan mewn tasgau gwahanol sy'n ymwneud ag esgidiau a thraed.
Beth all fy nhraed ei wneud?
Gofynnwch i'r plant ystyried beth mae eu traed nhw’n gallu ei wneud a beth mae eu traed yn eu helpu nhw i'w wneud. Defnyddiwch eu syniadau i fodelu strwythur y frawddeg 'Rwy'n gallu defnyddio fy nhraed i . . . ', neu debyg, a gwahoddwch nhw i ddarllen y brawddegau gyda chi fel ymarfer darllen a rennir. Gallai'r enghreifftiau gynnwys dawnsio, rhedeg, neidio, hopian, ac ati. Gofynnwch i'r plant ysgrifennu eu brawddegau eu hunain gan ddilyn y model a dangos eu brawddegau. Anogwch nhw i ddarllen eu cynigion ar ysgrifennu brawddeg. 
· Pam eich bod chi’n credu bod gennym ni draed? 
· Sut gallwch chi symud eich traed? Dangoswch i fi. 
· Beth all eich traed ei wneud? 
· Sut mae eich traed yn eich helpu i symud mewn ffyrdd gwahanol? 
· Pa frawddegau fyddwch chi'n eu hysgrifennu am eich traed? Pam? 
· Pa lun fyddwch chi'n ei dynnu i fynd gyda phob brawddeg? Pam?
Yr esgidiau hud
Gwahoddwch y plant i ddychmygu bod ganddyn nhw bâr o esgidiau hud. Gofynnwch iddyn nhw ystyried a thrafod beth fydden nhw’n ei wneud a ble fydden nhw’n hoffi mynd yn eu hesgidiau hud. Anogwch y plant i rannu eu syniadau. Eglurwch i'r plant eich bod chi am iddyn nhw ysgrifennu stori o'r enw 'Fy esgidiau hud' a bod angen iddyn nhw gynnwys dechrau, canol a diwedd clir. Gallech chi fodelu'r strwythur hwn iddyn nhw a darparu ffrâm ysgrifennu os oes angen.
· Sut olwg fyddai ar eich esgidiau hud? Pam bydden nhw’n edrych fel hyn? 
· Beth fydden nhw’n gallu ei wneud? Pam? 
· I ble hoffech chi iddyn nhw fynd â chi? Pam? 
· Pa syniadau sydd gennych chi ar gyfer eich stori? 
· Beth allai ddigwydd ar ddechrau eich stori? Pam byddech chi’n ei dechrau fel hyn? 
· Beth allai ddigwydd nesaf? Pam? 
· Sut bydd eich stori yn gorffen? Pam bydd eich stori yn gorffen fel hyn?
Pa esgid sy'n ffitio?
Gofynnwch i'r plant drafod â phartner beth maen nhw’n ei wybod am wadnau gwahanol esgidiau a rhannu eu syniadau â'r dosbarth. Gallech chi gofnodi rhai o'u syniadau a gwahodd y plant i ddarllen y geiriau gyda'i gilydd. Dangoswch argraff esgid i'r plant, e.e. mewn tywod neu ar ddarn o bapur. Gwahoddwch nhw i edrych ar yr ôl troed yn uniongyrchol a hefyd gan ddefnyddio chwyddwydr a'u hannog i rannu eu syniadau. Dangoswch amrywiaeth o esgidiau gwahanol i'r plant a gofynnwch iddyn nhw nodi pa esgid a wnaeth yr argraff.
· Beth rydych chi’n ei weld wrth edrych ar yr ôl troed? 
· Pam rydych chi’n credu bod yr esgid wedi gadael argraff? 
· Pa fath o esgid fyddai ddim yn gadael argraff? Pam? 
· Sut mae'r ôl troed yn edrych yn wahanol drwy chwyddwydr? 
· Sut byddwch chi’n darganfod pa esgid wnaeth yr argraff? Pam y byddwch chi’n gwneud hynny fel hyn? 
· Pa esgid yw hi? Pam? 
· Pa mor siŵr ydych chi? Pam?
Pan fyddan nhw wedi adnabod yr esgid, anogwch y plant i ddefnyddio'r esgidiau eraill i wneud argraffau yn y tywod neu amlinellu gwaelod pob esgid â chraeon er mwyn gwneud 'argraff' ar bapur. Gallen nhw baru'r esgidiau a'r argraffau ar bapur a chymharu'r gwahanol olion traed. Gwahoddwch y plant i wneud argraffau yn y tywod â'u hesgidiau eu hunain ac yn droednoeth. Unwaith eto, gallai'r argraffau hyn gael eu harsylwi a'u cymharu.
· Sut mae argraffau'r esgidiau yn wahanol? 
· Beth sy'n debyg am yr argraffau? Pam? 
· Sut mae argraff mewn tywod ac ar bapur ar gyfer yr un esgid yn wahanol ac yn debyg? 
· Sut olwg sydd ar argraff o'ch troed yn y tywod? 
· Sut mae'n cymharu ag argraff eich esgid? 
· Pam rydych chi’n credu eu bod nhw’n wahanol? 
· Sut maen nhw’n debyg? Pam eich bod chi’n credu hyn?
Fel tasg ddilynol, gellir gofyn i'r plant greu darn o gelf ar y cyd gan ddefnyddio naill ai eu hesgidiau neu eu traed. Gallen nhw greu llun mewn tywod neu ar bapur, o'u holion traed neu esgidiau. Neu, gallai'r plant liwio eu holion traed a chreu campwaith ar ddarn mawr o bapur.
· Pa fath o lun fydd eich grŵp yn ei greu? Pam? 
· Sut byddwch chi’n gwneud hyn? 
· Pa gamau fydd angen i chi eu cymryd? Pam? 
· A fydd rhywun yn y grŵp yn arwain? Pwy? Pam? 
· Beth fydd enw eich campwaith? Pam? 
· Ble byddwch chi’n ei arddangos? Pam?
Sut mae fy nhraed yn fy helpu i wneud ymarfer corff?
Gwahoddwch y plant i ystyried, trafod a rhannu eu syniadau am yr hyn sy'n digwydd i'n cyrff pan fyddwn ni’n gwneud ymarfer corff. Anogwch nhw i ddisgrifio'r newidiadau sy'n digwydd i'r corff pan fydd rhywun yn gwneud ymarfer corff ac eglurwch fod ymarfer corff rheolaidd yn bwysig i'n helpu i aros yn iach ac yn heini. Gofynnwch i'r plant ystyried sut mae eu traed nhw’n eu helpu i wneud ymarfer corff.
Yn ystod gweithgareddau anturus a chwarae corfforol, gellir annog y plant i ystyried sut maen nhw’n defnyddio eu traed wrth gydbwyso, troi a dringo. Gellid ysgogi'r plant i ystyried y rôl y mae eu traed nhw’n ei chwarae wrth gymryd rhan mewn campau cystadleuol syml, e.e. osgoi gwrthwynebwyr neu ymosod ar darged. Gallai'r plant ystyried sut mae eu traed nhw’n eu helpu i gydbwyso. Gallen nhw ddefnyddio offer neu gyfarpar i weld sut maen nhw’n cydbwyso a chymharu cydbwyso'n droednoeth â chydbwyso tra'n gwisgo esgidiau ymarfer.
· Beth sy'n digwydd i'ch corff pan fyddwch chi’n gwneud ymarfer corff? Pam rydych chi’n credu bod y pethau hyn yn digwydd? 
· Sut mae eich corff yn newid? Pam rydych chi’n credu ei fod yn newid fel hyn? 
· Ydych chi'n meddwl bod ymarfer corff yn bwysig? Pam? 
· Sut rydych chi’n defnyddio eich traed pan fyddwch chi’n gwneud ymarfer corff? 
· Sut rydych chi’n defnyddio eich traed pan fydd angen i chi amddiffyn targed neu redeg ar ôl gwrthwynebydd? 
· Sut mae eich traed yn eich helpu i gydbwyso? 
· A yw'n haws cydbwyso gyda neu heb esgidiau ymarfer? Pam eich bod chi’n credu hyn? 
· Beth yw'r gwahaniaeth? 
· Pam eich bod chi’n credu ein bod ni’n gwisgo esgidiau ymarfer wrth wneud ymarfer corff?

